**Tájékoztatás a bölcsődei ellátás feltételeiről**

A Képviselő-testület a bölcsődei ellátás igénybevételének szabályait a gyermekvédelem helyi szabályozásáról szóló 10/2018. (IV. 27.) önkormányzati rendeletében határozta meg; a térítési díjak összegét az Önkormányzat által fenntartott intézményekben fizetendő térítési díjakról szóló 23/2008. (XI. 28.) önkormányzati rendelet tartalmazza.

Fenti két rendelet, valamint a gyermekek védelméről és a gyámügyi igazgatásról szóló 1997. évi XXXI. törvény rendelkezései alapján a bölcsődei ellátást az alábbiak szerint lehet igénybe venni: A bölcsődei ellátás keretében Diósdon az állandó lakóhellyel rendelkező gyermekek elhelyezéséről kell gondoskodni.

A bölcsődei ellátás igénybevételére irányuló kérelmet az intézményvezetőnél kell benyújtani. Az intézményvezető döntéséről értesíti a kérelmezőt illetve a törvényes képviselőjét. Elutasítás esetén a kérelmezőt írásban értesíteni kell. Ha a szülő, illetve törvényes képviselő az intézményvezető döntését vitatja, az arról szóló értesítés kézhezvételétől számított nyolc napon belül a Fenntartóhoz - Diósd Város Önkormányzat, 2049 Diósd, Szent István tér 1., képviseli Spéth Géza polgármester – fordulhat.

Amennyiben az intézményvezető az igénybevételről dönt. úgy az ellátás megkezdésekor a kérelmezővel, illetve törvényes képviselővel megállapodást köt. A szülő, törvényes képviselő közölt adataiban bekövetkező változás esetén, köteles a változás beálltát követő 8 napon belül jelezni a bölcsőde vezetője felé. A megállapodás mellékletét képezi jelen tájékoztató mellett az intézmény házirendje, mely rendelkezik a bölcsődei közösség tagjainak az Intézmény életével, működésével összefüggő, a társadalmi és személyi tulajdon védelmével kapcsolatos kötelességeiről és jogairól, valamint az együttélés szabályairól, így arról is, hogy a bölcsődében hagyott, vagy hozott tárgyakért felelősséget az intézmény dolgozói nem vállalnak. Általános tudnivalókat, magatartási szabályokat fogalmaz meg, meghatározza a kapcsolattartás rendjét és módját, valamint a „Szülői Fórum”, mint érdekképviseleti szervezet működését. A házirend megtartása a közösség tagjaira nézve kötelező.

**A térítési díj szabályai 2021. április 1-től**

**A gondozási díj** **750Ft/nap**, ami a hónap valamennyi munkanapjára fizetendő, abban az esetben, ha a szülő jövedelemigazolást nem kíván csatolni.

A gondozási díj **500Ft/nap,** ami a hónap valamennyi munkanapjára fizetendő, ha a szülő igazolja, hogy a családban az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át.

**Az étkezési díj bruttó 585Ft/nap,** ami a tényleges, illetve nem lemondott étkezési nap esetén fizetendő.

Amennyiben a szülő, törvényes képviselő térítési díj vonatkozásában kedvezményt szeretne igénybe venni, jogosultságát az arra vonatkozó dokumentumokkal igazolnia kell.

Ha a szülő, illetve törvényes képviselő az intézményvezető döntését vitatja, az arról szóló értesítés kézhezvételétől számított nyolc napon belül a Fenntartóhoz fordulhat.

A térítési díjat a jogosult havonta előre, a hónap 10-ig köteles az intézménynek megfizetni.

A bölcsődés korú gyermekek vonatkozásában az intézmény térítésmentesen biztosít a szülőknek gyermeknevelési, étkezési tanácsadást, illetve családsegítő, gyermeknevelési, gyermekjóléti, pedagógiai, gyermek egészségügyi tanácsadást.

**Az alapellátáson túl** térítési díj ellenében, külön szolgáltatásként időszakos gyermekfelügyeletet, játszócsoportot, és gyermekfelügyeletet biztosít. Az időszakos gyermekfelügyelet és a játszócsoport térítési díja 235 Ft/óra, a gyermekfelügyelet térítési díja 470Ft/óra.

dr. Kósi Brigitta

intézményvezető